Уједињење Јемена извршено је 22. маја 1990. године; Али Абдулах Салих је постао председник, а Али Салим ел Беид потпредседник нове Републике Јемен. Након ујдињења је покренут 30-месечни транзициони период унутар којег се требало извршити спајање свих државних институција у једно тело. Нови устав предложен је маја 1990, а народ га је признао на референдуму маја 1991. године. Први парламентарни избори одржани су 27. априла 1993. године. Уједињени Јемен се одмах суочио с кризом: Саудијска Арабија је отпустила 800.000 јеменских држављана који су радили у саудијским нафтним компанијама, јер је Јемен одбио да пошаље своје војне трупе у Заливски рат. Многи отпуштени радници били су смештени у избегличке кампове, а њихов повратак одмах је повећао јеменску популацију за 7%.